internet vaartha 166 Views
కొలంబో : శ్రీలంకకు చెందిన యువ క్రికెటర్‌ బంతి తగిలి మైదానంలో తీవ్రంగా గాయపడటంతో అతడిని ఆసుపత్రికి తరలించారు.వివరాల్లోకి వెళితే…. టెస్ట్‌ ఓపెనర్‌ కౌశల్‌ సిల్వ పల్లెకిలెలో జరుగుతున్న ఒక స్వదేశీ మ్యాచ్‌లో ఫీల్డింగ్‌ చేస్తుండగా తలకు బాల్‌ తగిలి తీవ్రంగా గాయపడ్డాడు.వెంటనే అతడిని ఆసుపత్రికి తరలించి తల భాగాన్ని సిటీ స్కాన్లు తీయించారు.దీంతో అతడి పరిస్థితి ప్రస్తుతం బాగానే ఉందని తదుపరి పరీక్షల కోసం అతడిని రాజధాని కొలంబోకు తరలించినట్లు శ్రీలంక క్రికెట్‌ బోర్డు వర్గాలు వెల్లడించాయి.కాగా కౌశల్‌ సిల్వ ఇప్పటి వరకు శ్రీలంక జట్టు తరపున 24 టెస్టు మ్యాచ్‌లు ఆడి 1,404 పరుగులు చేశాడు.షార్ట్‌ లెగ్‌ స్థానంలో పీల్డింగ్‌ చేస్తుండగా సిల్వకు బాల్‌ తగిలిందని టీమ్‌ మేనేజర్‌ సేనా నాయకే పేర్కొన్నాడు. శ్రీలంక జట్టు వైస్‌ కెప్టెన్‌ దినేష్‌ చండీమల్‌ వెంటనే కౌశల్‌ తల వెనక వైపునకు పరుగెత్తి దెబ్బ తగలకుండా ఉండేందకు ప్రయత్నించినా, అప్పటికే బాల్‌ అతడి తలను తాకిందని వివరించాడు.కాగా 2014లో ఇదే విధంగా ఆస్ట్రేలియా బ్యాట్స్‌మెన్‌ పిలిప్‌ హ్యూస్‌ తలకు బంతి తగలడంతో మృతి చెందిన సంగతి తెలిసిందే. ఆ తరువాత నుంచి ఆటగాళ్ల భద్రత కోసం అదనపు ప్యాడింగ్‌తో కూడిన హెల్మెట్లను ఉపయోగిస్తున్నారు.బంతి తగిలే సమయానికి కౌశిల్‌ సిల్వ అలాంటి హెల్మెట్‌ ధరించడం వల్లే ప్రాణాపాయం తప్పిందని పేర్కొంటున్నారు. వచ్చే నెలో ఇంగ్లండ్‌లో శ్రీలంక జట్టు పర్యటన ఉండటంతో దానికి సన్నాహకంగా జరిగిన మ్యాచ్‌లో సిల్వ గాయపడ్డాడు.